## Uredba o izmjenama i dopunama Zakona o platnom prometu u zemlji

### NN 32/1997 (26.3.1997.), Uredba o izmjenama i dopunama Zakona o platnom prometu u zemlji

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkog doma Sabora
Republike Hrvatske ("Narodne novine", broj 90/96), Vlada Republike Hrvatske
je na sjednici održanoj 20. ožujka 1997. godine donijela

## **UREDBU**

### **O IZMJENAMA I DOPUNAMA ZAKONA O PLATNOM PROMETU U ZEMLJI**

Članak 1.

U Zakonu o platnom prometu u zemlji ("Narodne novine", broj 27/93),
članak 9. stavak 1. točka 2. mijenja se i glasi:

2) prima depozit sredstava s računa depozitara, depozite utvrđene zakonom
i sredstva na temelju posebnog ugovora."

Članak 2.

Članak 25. mijenja se i glasi:

Plaćanje s računa u smislu odredbi članka 3. ovog Zakona, provodi se
do visine pokrića na računu. Pokrićem se smatra raspoloživi saldo na računu
od prethodnog dana, uvećan za priljev sredstava tijekom dana i sredstava
kredita na podlozi ugovora o tekućem računu s depozitnom institucijom u
smislu članka 13. stavka 3. ovoga Zakona, a umanjen za plaćanja u tom danu
do časa utvrđivanja pokrića.

Ako se plaćanje provodi pravnoj ili fizičkoj osobi čija se sredstva
po viđenju na njenom računu uključuju u depozit druge depozitne institucije,
različite od platiteljeve, kraj uvjeta pokrića prema odredbama stavka 1.
ovog članka, mora biti zadovoljen i uvjet da istodobno na žiro-računu njegove
depozitne institucije postoji potražni saldo najmanje u visini kojom treba
zadužiti žiro-račun platitelja."

Članak 3.

Iza članka 25. dodaju se novi članci 25a. i 25b. koji glase:

Članak 25a.

Ako nakon dnevne obrade naloga u Zavodu, eventualnog angažiranja kredita
na tržištu novca i dobivanja kredita od Narodne banke Hrvatske depozitna
institucija iskaže negativni saldo na njenom računu ili ako je za pokriće
negativnog salda korišten interventni kredit Narodne banke Hrvatske, Zavod
će idući radni dan započeti kontrolu primjene odredbe članka 25. stavka
2. ovog Zakona.

Zavod će provoditi kontrolu primjene odredbi članka 25. stavka 2. ovog
Zakona i u slučaju ako banka ima u Zavodu evidentirane nenamirene obveze
u smislu članka 33. stavka 4. ovog Zakona.

Ako se zbog kontrole primjene odredbi članka 25. stavka 2. ovog Zakona
ne mogu provoditi zadana plaćanja Zavod o tome izvještava Narodnu banku
Hrvatske i dotičnu depozitnu instituciju.

Članak 25b.

Zavod provodi kontrolu primjene odredbi članka 25. stavka 2. ovog Zakona
dok depozitna institucija ne pokrije negativni saldo na svom računu, ne
vrati interventni kredit, odnosno dok ne namiri evidentirane nenamirene
obveze u Zavodu.

O eventualnom produženju roka vraćanja interventnih sredstava depozitnoj
instituciji Narodna banka Hrvatske izvještava Zavod.

Ako depozitna institucija nakon dospijeća ne vrati sredstva interventnog
kredita, Zavod ispostavlja nalog i provodi naplatu u korist Narodne banke
Hrvatske."

Članak 4.

Članak 29. mijenja se i glasi:

Sudionici su dužni da za svoja novčana sredstva koja se evidentiraju
na računima kod Zavoda odrede jednu ili više depozitnih institucija kod
kojih će se ta sredstva dnevno uključivati kao depozit po viđenju i s tim
depozitnim institucijama zaključiti ugovor o depozitu.

Sudionik je dužan za svoje redovito poslovanje otvoriti u Zavodu onoliko
računa s koliko je depozitnih institucija zaključio ugovor o depozitu.

Novčana sredstva na računima depozitara i depoziti utvrđeni zakonom
dnevno se uključuju kao depozit po viđenju Narodne banke Hrvatske.

Narodna banka Hrvatske može, temeljem posebnog ugovora, uključivati
u svoj depozit i pojedine račune za naplatu prihoda izvanproračunskih fondova
na razini države.

Nalozi za uključivanje sredstava iz stavaka 1. i 3. ovog članka izvršavaju
se istoga datuma kada su ispostavljeni."

Članak 5.

Članci 30. i 31. brišu se.

Članak 6.

Članak 33. mijenja se i glasi:

Ovlaštena organizacija dužna je naloge za plaćanje primljene od sudionika
i drugih ovlaštenih organizacija izvršiti idući radni dan od dana primitka,
ako su ispunjeni uvjeti iz ovog Zakona.

Izuzetno od stavka 1. ovog članka, ovlaštena organizacija dužna je naloge
za plaćanje koje daju Narodna banka Hrvatske, depozitne institucije, državni
proračun i korisnici sredstava državnog proračuna, sudionici za plaćanje
između deponenata iste depozitne institucije kao i naloge koje Narodna
banka Hrvatske svojom odlukom utvrdi sa visokim prioritetom izvršiti istoga
dana kada ih je primila, ako su ispunjeni uvjeti iz ovog Zakona.

Ovlaštena organizacija dužna je primljene naloge za plaćanje koji se
odnose na sudionike čiji se računi vode kod druge ovlaštene organizacije
predati Zavodu odmah, a najkasnije idućeg radnog dana.

Nalozi koje se nije moglo provesti zbog neispunjavanja uvjeta iz članka
25. ovog Zakona, evidentiraju se u ovlaštenoj organizaciji prema vremenskom
redoslijedu primitka i tim redom ih se provodi čim se ispune uvjeti iz
ovog Zakona ili ih se vraća nalogodavatelju ako on to traži.

Ako je zbog ograničenja iz ovog Zakona moguće provesti samo dio naloga,
ovlaštena organizacija izvještava o tome dotičnu depozitnu organizaciju,
koja u dogovoru sa svojim deponentima određuje redoslijed provođenja i
o tome izvještava nadležnu ovlaštenu organizaciju.

Odluku iz stavka 2. ovog članka Narodna banka Hrvatske donijet će u
roku od sedam dana od dana stupanja na snagu ove Uredbe."

Članak 7.

U članku 54. stavku 1. riječi "od 3.000.000 do 10.000.000 hrvatskih
dinara" zamjenjuju se riječima "od 3.000 do 10.000 kuna".

U stavku 2. riječi "od 100.000 do 500.000 hrvatskih dinara" zamjenjuju
se riječima "od 100 do 500 kuna."

Članak 8.

U članku 55. stavku 1. riječi "od 10.000.000 do 15.000.000 hrvatskih
dinara" zamjenjuju se riječima "od 10.000 do 15.000 kuna".

U stavku 1. pod b) točke 6. i 7. mijenjaju se i glase:

6. ako nalog za plaćanje izvrši suprotno odredbi članka 33. ovog Zakona,

7. ako primljeni nalog za plaćanje koji se odnosi na sudionika čiji
se računi vode kod druge ovlaštene organizacije ne preda Zavodu u roku
(članak 33. stavak 3.)"

U stavku 1. pod c) točka 2. briše se.

U stavku 1. pod d) točka 2. mijenja se i glasi:

2. ako ne postupi po odredbi članka 29. ovog Zakona".

U stavku 1. pod d) točka 3. briše se.

U stavku 2. riječi "od 300.000 do 1.000.000 hrvatskih dinara" zamjenjuju
se riječima "od 300 do 1.000 kuna".

Članak 9.

U članku 61. iza stavka 1. dodaju se novi stavci 2., 3., 4., 5. i 6.
koji glase:

Ovlaštena organizacija iz prethodnog stavka obavlja kontrolu točnosti
obračuna i uplate doprinosa iz plaća i doprinosa na plaće.

Ako pravna osoba ne isplaćuje plaću dužna je podnijeti ovlaštenoj organizaciji
naloge za uplatu doprinosa u rokovima utvrđenim posebnim propisima.

Ukoliko pravna osoba iz prethodnog stavka ne podnese naloge za uplatu
doprinosa, ovlaštena organizacija dužna je izvršiti obračun i naplatu s
računa te pravne osobe na temelju broja zaposlenih iz posljednjeg obračuna
plaće.

Naloge za uplatu doprinosa iz ovog članka ovlaštena organizacija izvršava
prije evidentiranih naloga po članku 33. stavku 4. ovoga Zakona.

Pravne osobe koje isplaćuju dividende ili akontacije dividendi, dužne
su pri davanju naloga za isplatu dividende podnijeti ovlaštenoj organizaciji
potvrde Republičkog fonda mirovinskog i invalidskog osiguranja radnika
Hrvatske i Hrvatskog zavoda za zdravstveno osiguranje da su u cijelosti
podmirile obvezu uplate doprinosa. Ukoliko pravne osobe ne podnesu navedene
potvrde, ovlaštena organizacija neće provesti naloge za isplatu dividende."

Članak 10.

Iza članka 61. dodaje se novi članak 61a. koji glasi:

"Članak 61a.

Ovlaštena organizacija kod koje se vode novčana sredstva pravne ili
fizičke osobe izvršava rješenje inspektora Financijske policije kojim je
toj osobi naloženo plaćanje javnih prihoda.

Novčanom kaznom od 4.000 do 40.000 kuna kaznit će se za privredni prijestup
ovlaštena organizacija ako ne izvrši rješenje iz stavka 1. ovog članka.

Novčanom kaznom od 500 do 2.000 kuna kaznit će se za privredni prijestup
i odgovorna osoba u ovlaštenoj organizaciji ako ne izvrši rješenje iz stavka
1. ovog članka."

Članak 11.

Sudionici koji imaju zaključene ugovore o uključivanju svojih novčanih
sredstava u depozit više depozitnih institucija dok te ugovore ne usklade
s odredbama stavaka 1. i 2. članka 29. Zakona o platnom prometu u zemlji
ne mogu obavljati plaćanje sa svog računa.

Članak 12.

Sudionici koji na dan stupanja na snagu ove Uredbe nisu imali zaključene
ugovore o deponiranju sredstava sa svojeg računa niti sa jednom depozitnom
institucijom ne mogu obavljati plaćanja sa svojeg računa dok ne postupe
u skladu s odredbama stavaka 1. i 2. članka 29. Zakona o platnom prometu
u zemlji.

Članak 13.

Potanje naputke za provedbu ove Uredbe koji se odnose na postupanje
Zavoda i vlasnika računa otvorenih u Zavodu donosi glavni direktor Zavoda.

Članak 14.

Danom primjene ove Uredbe prestaje važiti Uredba o izmjenama i dopunama
Zakona o platnom prometu u zemlji ("Narodne novine", br. 24/96 i 29/96)
i Uredba o dopunama Zakona o platnom prometu u zemlji ("Narodne novine",
broj 50/96).

Provedbeni propisi doneseni na temelju Uredbe iz stavka 1. ovog članka
ostaju na snazi i primjenjuju se do donošenja novih provedbenih propisa
na temelju ove Uredbe.

Članak 15.

Ova Uredba stupa na snagu danom objave u "Narodnim novinama", a primjenjuje
se od 1. travnja 1997. godine.

Klasa: 450-08/96-01/01
Urbroj: 5030116-96-1
Zagreb, 20. ožujka 1997.

Predsjednik
**mr. Zlatko Mateša,** v. r.

Uredba, NN 32/1997-455